ኣብ ከመይ ኩነታት ከም ዘለኽን ዝፈልጠሉ ዕድል ስለ ዘይነበረ ብጣዕሚ ይሓዝንን ይሻቐልን ነይረ፤ ብፍላይ ኣብ ናተይ ዕድመ ተራኺብናስ ሽግርና ኣውጺእና እንዛረበሉ ዕለት ይህሉ'ዩ ኢለ ብዙሕ ተስፋ ኣይነበረንን እሞ ፈጣሪ ይመስገን ነዚ ዘብቅዐና ኢልና" ብምባል ብስምዒት የውግዕ። ግዜ ኣቦን ጓልን ስእሊ፡ ንትዝታታት ደቂ ሰባት ሰኒዱ ንቕድሚትን ድሕሪትን ናይ ምውሳድን ኣብ ባሕሪ ተመስጦ ኣጥሒሉ ናይ ምውጻእ ተኽእሉኡ ዓᎁቕ'ዩ። ጋዜጠኛ ኣዲስኣለም ሓድጉ'ውን ስእሊ ካብ ማህደር ትዝታታቱ ሓደ ኮይኑ፡ ኣብ ሃንቀውታ ስድራቤታዊ ማሙቕ ተቐቢሩ ንዓመታት ጸኒሑ፤ ግን ድማ ብሳላ ኣፋፍኖት ሰላም ብዓይነ ስጋ ዳግማይ ህይወት ዘሪኡ። ትርጉም እዚ ሓድሽ ህይወት ንከውግዐኒ እንትሓቶ፡ "እውይ እዝስ ባዕላ ተውግዓዮ" ክብል ነታ ሕጂ ካብ ኣስመራ ተመሊሳ ኣብ ኢትዮጵያ ምስኡ ትነብር ዘላ ጓሉ ዳናይት እዩ ዝመርሐኒ። ምንጪ ስእሊ, Addisalem Hadigu መግለጺ ስእሊ, ኣዲስ ኣለም ሓድጉ ምስ ንእሽቶ ጓሉ ዳናይት "ኩሉ ነገር ኣብ ነብስኻ ከተልግቦ እንተዘይክኢልካ ብቃላት ክትገልጾ ከቢድ'ዩ" ዝበለት ዳናይት፡ ንፈለማ እዋን ወላዲ ኣቡኣ ክትረኽቦ እንከላ ዝተፈራረቐ ስምዒት ከም ዝተሰምዓ ትዛረብ። ኣብቲ መጀመርታ ዝነበራ ጦብላሕታን ሕጂ ዘሎ ስምዒታን ድማ ብኸምዚ ተዘንቱ። "ብኣካል፣ ብጥዕና ምኣስ ኣቦይ ክራኸብ እየ ዝብል ግምት ኣይነበረንን፤ ብ2018 ክረኽቦ ብዙሕ ጻዕሪ ገይረ ነይረ። ግን ዳርጋ ደሃይ ተጠፋፊእና ስለ ዝነበርና ሓንጎለይ ሐሕማቑ'ዩ ዝሓስብ ነይሩ። ብንኡሽተይ ዝተፈለኹዎ ኣቦይ ክረኽቦ ከለኹ ግን ሕልሚ ኮይኑ እዩ ዝርኣየኒ ነይሩ። ምሳይ ከሎ'ውን እናተመለለስኩ ይርእዮ ነይረ። ሓቂ ድዩ ሓሶት ክሳብ ዝብል ብጣዕሚ ከቢድ'ዩ ነይሩ። እቲ ዝተፈላለናሉ እዋን ሃንደበታውን ዘስተውዕሎን ስለ ዘይነበረ፡ ከምቲ ናብ ሓደ ዓዲ ከይድናስ እንምለስ እምበር ጠቕላላ ክንተርፍን ክንደላለን ኢና ዝብል ሓሳብ ስለ ዘይነበረኒ፡ ምፍልላይና ጸቕጢ ገይሩለይ መዓልታዊ ይኸብደኒ ነይሩ። መሊስና ድሕሪ ነዊሕ ግዜ ምስተራኸብና ድማ ኣብቲ መጀመርያ ስምዒተይ ክገልጸሉ ይኸብደኒ ነይሩ። ሕጂ ኩሉ እቲ ዝሓለፈ ግዜ ዘዕልሎ። ንሱ'ውን ቀደም ከምዚ ነይርኪ ክብለኒ እንከሎ እቲ ዝሓለፈ ህይወት እንተዝምለስ እየ ዝብል። ብጣዕሚ'ዩ ዘሕዝነካ። ክንደዚ ዝኣክል ተፈላሊኻ ጸኒሕኻ ሕጂ ክተዕልሎ ከለኻ ዘይምኖ ዕላል'ዩ፤ መዓልታዊ ድማ ከምታ ናይ ቀደም ይሕንቅቕ፣ ከምታ ናይ ቀደም ከም ትገብር ነይርካ፣ ከምዚ ይብለካ ነይረ፣ እናበልኩ ድልየተይ ይገልጸሉ፤ ኩሉ ነገር ድማ መዓልታዊ ይዝክሮ። እቲ ቀደም ሓድሽ ዓመት ከኽብሮ ከለኹ ፍርቂ ጎነይ ነይሩ፤ ሕጂ ብውሑድ ካልኦት ስድራ ኣቡኦም ዝኾነ ክገብረሎም ክርኢ ከለኹ እንተዝህሉስ ዝብሎ ዝነበረ ሕማቕ ስምዒተይ ሩፍታ ረኺቡ። ሽዑ ብጣዕሚ ኢና ተሓጒስና ነይርና። ሕጂ ፍርቃ ፍርቂ ስለ ዝኾንና ቁሩብ እቲ ስምዒት ኣጸልምት የብሎ፤ ግን እታ ምርእኣይ'ውን ናይ መን ኮይና፤ ንመጻኢ'ውን ከምታ ሽዑ ዝተሓጎስናያ ክቕጽል ትምኒተይ'ዩ" ትብል። እቶም ኣብ ሓድሽ ዓመት 2011 ዓ.ም [ኣቆጻጽራ ኢትዮጵያ] ተኸፊቶም ብዙሓት ዝተፈላለያ ስድራቤታት ዘራኸቡ ዶባት ኩሎም ተዓጽዮም፣ በረራ'ውን ብምኽንያት ዓለማዊ ለበዳ ኮቪድ-19 ጠጠው ኢሉ ብምህላው ክንድ'ቲ እትደልዮ መሊሱ ኣብ ኤርትራ ምስዝተረፈ ክፋል ስድራቤታ ክትራኸብ ዘይምኽኣላ ዳናይት ቁሩብ ስክፍታ ከይፈጠረላ ኣይተረፈን። "ሰላም ኢትዮ-ኤርትራ፡ ብልጭ ኢሉ'ምበር ኣይበርሀን" 'ሄሎ' .
